สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 10 เม.ย.60
11 เม.ย. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (10 เม.ย.) โดยได้แรงหนุนจากการดีดตัวขึ้นของหุ้นกลุ่มพลังงาน และจากการที่นักลงทุนเริ่มคลายความวิตกกังวลเกี่ยวกับสถานการณ์ตึงเครียดในซีเรีย อย่างไรก็ตาม ตลาดหุ้นนิวยอร์กปิดขยับขึ้นเล็กน้อย เนื่องจากนักลงทุนส่วนใหญ่ชะลอการซื้อขายก่อนที่บริษัทจดทะเบียนจะทยอยเปิดเผยผลประกอบการในสัปดาห์นี้
ดัชนีเฉลี่ยอุตสาหกรรมดาวโจนส์ปิดที่ 20,658.02 จุด เพิ่มขึ้น 1.92 จุด หรือ +0.01% ดัชนี S&amp;P500 ปิดที่ 2,357.16 จุด เพิ่มขึ้น 1.62 จุด หรือ +0.07% และดัชนี NASDAQ ปิดที่ 5,880.93 จุด เพิ่มขึ้น 3.11 จุด หรือ +0.05%
 
ตลาดหุ้นยุโรปปิดลบ เมื่อคืนนี้ (10 เม.ย.) เนื่องจากนักลงทุนยังคงวิตกกังวลเกี่ยวกับสถานการณ์ตึงเครียดในซีเรีย หลังจากเอกอัครราชทูตถาวรของสหรัฐประจำสหประชาชาติกล่าวว่า การโค่นล้มระบอบการปกครองของปธน.บาชาร์ อัล-อัสซาด ถือเป็นภารกิจที่มีความสำคัญสูงสุดของปธน.โดนัลด์ ทรัมป์ นอกจากนี้ ตลาดยังคงได้รับแรงกดดันจากความกังวลเกี่ยวกับสถานการณ์เลือกตั้งในฝรั่งเศส
ดัชนี Stoxx Europe 600 ลดลง 0.1% ปิดที่ 381.25 จุด
ดัชนี CAC-40 ตลาดหุ้นฝรั่งเศสปิดที่ 5,107.45 จุด ลดลง 27.83 จุด หรือ -0.54% ดัชนี FTSE 100 ตลาดหุ้นลอนดอนปิดที่ 7,348.94 จุด ลดลง 0.43 จุด หรือ -0.01% ดัชนี DAX ตลาดหุ้นเยอรมันปิดที่ 12,200.52 จุด ลดลง 24.54 จุด, -0.20%
 
ตลาดหุ้นลอนดอนปิดขยับลง เมื่อคืนนี้ (10 เม.ย.) จากแรงฉุดของหุ้นที่เกี่ยวข้องกับสินค้าโภคภัณฑ์ที่ปรับตัวลงกันถ้วนหน้า
ดัชนี FTSE 100 ลดลง 0.43 จุด หรือ -0.01% ปิดที่ 7,348.94 จุด
 
สัญญาทองคำตลาดนิวยอร์กปิดร่วงลง เมื่อคืนนี้ (10 เม.ย.) เนื่องจากนักลงทุนเทขายทำกำไรหลังจากสัญญาทองคำปิดบวกติดต่อกัน 2 วันทำการก่อนหน้านี้ นอกจากนี้ สัญญาทองคำยังปรับตัวลดลงเนื่อจากความวิตกกังวลเกี่ยวกับสถานการณ์ในซีเรียเริ่มลดน้อยลง
สัญญาทองคำตลาด COMEX (Commodity Exchange) ส่งมอบเดือนมิ.ย.ลดลง 3.4 ดอลลาร์ หรือ 0.27% ปิดที่  1,253.90 ดอลลาร์/ออนซ์
สัญญาโลหะเงินส่งมอบเดือนพ.ค.ลดลง 23.6 เซนต์ หรือ 1.30% ปิดที่ 17.915 ดอลลาร์/ออนซ์
สัญญาพลาตินัมส่งมอบเดือนก.ค.ลดลง 21.70 ดอลลาร์ หรือ 2.3% ปิดที่ 939.40 ดอลลาร์/ออนซ์
สัญญาพัลลาเดียมส่งมอบเดือนมิ.ย.ลดลง 13.70 ดอลลาร์ หรือ 1.7% ปิดที่ 790 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (10 เม.ย.) โดยได้แรงหนุนจากข่าวการปิดบ่อน้ำมันในลิเบีย และความวิตกกังวลเกี่ยวกับสถานการณ์ในซีเรีย หลังจากประธานาธิบดีสหรัฐสั่งให้มีการยิงขีปนาวุธถล่มฐานทัพอากาศในซีเรีย
สัญญาน้ำมันดิบ WTI ส่งมอบเดือนพ.ค.เพิ่มขึ้น 84 เซนต์ หรือ 1.6% ปิดที่ 53.08 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย.เพิ่มขึ้น 74 เซนต์ หรือ 1.3% ปิดที่ 55.98 ดอลลาร์/บาร์เรล
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (10 เม.ย.) ขณะที่นักลงทุนระมัดระวังการซื้อขายเพื่อจับตาถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ว่าจะมีการส่งสัญญาณขึ้นอัตราดอกเบี้ยอย่างรวดเร็วในปีนี้หรือไม่
ดอลลาร์สหรัฐอ่อนค่าลงเมื่อเทียบกับเยนที่ระดับ 110.89 เยน จากระดับ 111.29 เยน และอ่อนค่าลงเมื่อเทียบกับฟรังก์สวิส ที่ระดับ 1.0079 ฟรังก์สวิส จากระดับ 1.0096 ฟรังก์สวิส
ยูโรแข็งค่าขึ้นเมื่อเทียบกับดอลลาร์สหรัฐ 1.0603 ดอลลาร์ จากระดับ 1.0586 ดอลลาร์ ในขณะที่ปอนด์แข็งค่าขึ้นแตะ 1.2424 ดอลลาร์ จากระดับ 1.2371 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7504 ดอลลาร์ จากระดับ 0.7500 ดอลลาร์